ANC-raadslid in hof ná sy glo partytjie hou‘n Skermskoot uit die video op Twitter. Die ANC-raadslid van Limpopo wat na bewering partytjie gehou het gedurende die afsonderingstydperk, het saam met twee medebeskuldigdes in die landdroshof in Louis Trichardt verskyn. Tebogo Mamorobela, ’n raadslid by die Makhado-munisipaliteit, is in hegtenis geneem nadat ’n video aan die lig gekom het wat wys hoe sy in Louis Trichardt langs ’n tafel vol drank dans terwyl haar vriende toekyk. Die partytjie is glo op 12 April gehou om die raadslid se verjaardag te vier. Brig. Vish Naidoo, woordvoerder van die polisie, het Saterdag gesê Mamorobela het Vrydag saam met Herold Musobi (50) en Matshusa Khathutshelo (33) in die hof verskyn waar hulle elkeen op borgtog van R1 000 vrygelaat is. Die saak is nou uitgestel tot 5 Junie. Maroela Media het vroeër berig Anderson Mudunungu, sekretaris van die ANC in die Vhembe-streek, het gesê die party het met skok en afgryse van Mamorobela se beweerde optrede verneem. Volgens Mudunungu is daar besluit dat die raadslid haar onmiddellik moet onttrek aan die munisipaliteit se aktiwiteite totdat die saak in ’n hof beslis is. Mamorobela sal ook ’n maand se salaris verloor en die ANC sal intussen ’n ander raadslid aanstel om in haar plek waar te neem. Mamorobela is ook ’n lid van Brand South Africa se raad van trustees. Dié agentskap wat deur die regering gefinansier word en ten doel het om die land se beeld te bevorder, se trustees word deur die president aangewys vir ’n termyn van drie jaar. Die raad het nou versoek dat Mamorobela haar kant van die saak stel voordat die raad Maandag bymekaar sal kom om haar weergawe van die gebeure in ag te neem en aanbevelings aan Jackson Mthembu, minister in die presidensie, te maak. Luidens Brand South Africa se jongste verklaring het Mamorobela intussen versoek om verlof te neem van haar pligte in die raad hangende die finale beslissing rakende die aangeleentheid.